CELEX: 32018R0720
Language: lt
Date: 2018-05-16 00:00:00
Title: 2018 m. gegužės 16 d. Komisijos įgyvendinimo reglamentas (ES) 2018/720, kuriuo leidžiama pradėti naudoti Islandijos kilmės naminių paukščių mėsos tarifinę kvotą ir nustatoma jos administravimo tvarka

17.5.2018   
            
            
               LT
            
            
               Europos Sąjungos oficialusis leidinys
            
            
               L 122/2
            
         KOMISIJOS ĮGYVENDINIMO REGLAMENTAS (ES) 2018/720
   2018 m. gegužės 16 d.
   kuriuo leidžiama pradėti naudoti Islandijos kilmės naminių paukščių mėsos tarifinę kvotą ir nustatoma jos administravimo tvarka
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 58 straipsnio 1 dalį,
   kadangi:
   
               (1)
            
            
               buvo sudarytas Europos Sąjungos ir Islandijos susitarimas pasikeičiant laiškais dėl papildomų prekybos žemės ūkio produktais lengvatų (2) (toliau – Susitarimas), pasiektas pagal Europos ekonominės erdvės susitarimo 19 straipsnį. Susitarimas Sąjungos vardu patvirtintas Tarybos sprendimu (ES) 2017/1913 (3);
            
         
               (2)
            
            
               Susitarimo V priede numatyta leisti pradėti naudoti į Sąjungą importuojamos Islandijos kilmės naminių paukščių mėsos metinę neapmuitinamą tarifinę kvotą;
            
         
               (3)
            
            
               remiantis Sprendimu (ES) 2017/1913, Susitarimas turi įsigalioti pirmą septinto mėnesio dieną po tos dienos, kurią šalys pranešė viena kitai apie tai, kad būtinos vidaus procedūros užbaigtos. Paskutinį kartą apie tai pranešta 2017 m. spalio 19 d. Taigi Susitarimas turi įsigalioti 2018 m. gegužės 1 d. Šiame reglamente nustatytos priemonės turėtų būti taikomos nuo Susitarimo įsigaliojimo dienos;
            
         
               (4)
            
            
               Susitarime nurodyta, kad tarifinė kvota turi būti taikoma kasmet, taigi importas turėtų būti administruojamas kalendorinių metų pagrindu. Vis dėlto, kadangi Susitarimas taikomas nuo 2018 m. gegužės 1 d., 2018 ir vėlesnių metų metiniai kiekiai turėtų būti nustatomi remiantis Susitarimo V priedu;
            
         
               (5)
            
            
               tarifinę kvotą turėtų administruoti Komisija chronologine tvarka pagal išleidimo į laisvą apyvartą muitinės deklaracijų priėmimo datą, vadovaudamasi Komisijos įgyvendinimo reglamente (ES) 2015/2447 (4) nustatytomis tarifinių kvotų administravimo taisyklėmis;
            
         
               (6)
            
            
               Susitarime nustatyta, kad produktams, kuriems taikoma tarifinė kvota, yra taikomos nuostatos, nustatytos Europos ekonominės bendrijos ir Islandijos Respublikos susitarimo 3 protokole su pakeitimais, padarytais EB ir Islandijos jungtinio komiteto sprendimu Nr. 2/2005 (5);
            
         
               (7)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Leidžiama pradėti naudoti priede nustatytą Islandijos kilmės naminių paukščių mėsos Sąjungos tarifinę kvotą.
   2 straipsnis
   Priede nustatyta tarifinė kvota administruojama pagal Įgyvendinimo reglamento (ES) 2015/2447 49–54 straipsnius.
   3 straipsnis
   Kad priede išvardytoms prekėms būtų galima taikyti šiame reglamente nustatytą tarifinę kvotą, jos mutatis mutandis turi atitikti kilmės taisykles ir kitas nuostatas, nustatytas Europos ekonominės bendrijos ir Islandijos susitarimo 3 protokole su pakeitimais, padarytais EB ir Islandijos jungtinio komiteto sprendimu Nr. 2/2005.
   4 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. gegužės 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. gegužės 16 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 269, 2013 10 10, p. 1.
   
      (2)  OL L 274, 2017 10 24, p. 58.
   
      (3)  2017 m. spalio 9 d. Tarybos sprendimas (ES) 2017/1913 dėl Europos Sąjungos ir Islandijos susitarimo pasikeičiant laiškais dėl papildomų prekybos žemės ūkio produktais lengvatų sudarymo (OL L 274, 2017 10 24, p. 57);
   
      (4)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 58).
   
      (5)  2005 m. gruodžio 22 d. EB ir Islandijos jungtinio komiteto sprendimas Nr. 2/2005, iš dalies keičiantis Susitarimo 3 protokolą dėl sąvokos „produktų kilmė“ apibrėžimo ir administracinio bendradarbiavimo metodų (OL L 131, 2006 5 18, p. 1).
   
      PRIEDAS
      Nepaisant Kombinuotosios nomenklatūros aiškinimo taisyklių turi būti laikoma, kad produktų aprašymas yra tik nurodomojo pobūdžio, o lengvatų sistemos aprėptis, atsižvelgiant į šį priedą, nustatoma pagal lentelės antroje skiltyje nurodytą SS poziciją.
      
                  Kvotos Nr.
               
               
                  SS pozicija
               
               
                  Produktų aprašymas
               
               
                  Metinės tarifinės kvotos dydis
                  (neto masė tonomis)
               
               
                  Kvotos muito norma
                  (%)
               
            
                  09.0830
               
               
                  0207 
               
               
                  Naminių paukščių mėsa
               
               
                  Nuo 2018 5 1 iki 2018 12 31:
                  100
                  Kiekvienais kalendoriniais metais nuo 2019 1 1:
                  300
               
               
                  0